## Cinema Jove atorga el Premi Lluna de València de la 40 edició a la pel·lícula ‘Aquel verano en París’ de Valentine Cadic

*** El palmarés del festival també destaca *Tiger’s Pond* de Natesh Hedge i *Honeymoon* de Zhanna Ozirna
* El jurat de curtmetratges ha premiat *Les amours électriques*, Alois Sandner Diaz, 2025**

El Festival Internacional de Cinema de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), ha atorgat el premi Lluna de València a millor pel·lícula de la Secció Oficial de Llargmetratges a *Aquel verano en París* de Valentine Cadic.

El jurat format per Adrijana Sofranic, Boré Buika i Gunnur Martinsdóttir l’ha reconeguda amb el major guardó de Cinema Jove “per la seua precisió silenciosa, la seua honestedat emocional i la seua capacitat per a trobar la poesia en el quotidià”.

Es tracta del debut en el llargmetratge de la directora, guionista i actriu Valentine Cadic, també fundadora del col·lectiu Les Filmeuses, una organització creada en 2020 per a donar suport a les dones en el cinema. *Aquel verano en París* narra la història de Blandine, una jove que visita el París dels jocs olímpics i aprofita per a retrobar-se amb la seua germanastra, a la qual no veu des de fa anys.

**Secció Oficial de Llargmetratges**

A més, el jurat ha atorgat una menció especial a *Tiger’s Pond (*Natesh Hegde, 2025), “per mostrar l’Índia rural, per la seua fotografia i pel treball amb els actors no professionals”, en paraules del jurat.

El palmarés de la Secció Oficial de Llargmetratges es completa amb dos mencions per a *Honeymoon* (Zhanna Ozirna, 2024) a millor guió i millor direcció, i es convertix així en el títol més guardonat d’esta secció. També s’han concedit els premis a millor interpretació per a Hedwig Tam per *Montages of a Modern Motherhood* (Oliver Chan, 2024), millor música per a *Bad Girl* (Varsha Bharath, 2025) i millor fotografia per a *The Botanist* (Jing Yi, 2025).

Quant als premis del Jurat Jove en la Secció Oficial de Llargmetratges, la vencedora és *Bad Girl*, Varsha Barath, 2025, “perquè ens permet identificar-nos amb la protagonista a pesar de pertànyer a cultures distintes”, i pel seu muntatge “fresc i nou que reflectix molt bé el que és ser jove”. El Jurat Jove ha concedit una menció especial a *Fwends*, Sophie Somerville, 2025.

**Secció Oficial de Curtmetratges**

El jurat de la Secció Oficial de Curtmetratges, compost per María Maroto, Ivar Aase i María del Puy Alvarado ha concedit el premi Lluna de València al millor curtmetratge a *Les amours électriques* (Alois Sandner Diaz, 2025), la història d’una intel·ligència artificial que gestiona una *app* de cites, i que, amb la informació i confidències que acumula, comença a generar la seua pròpia personalitat.

El jurat ha concedit una menció especial al curt *Walud* (Daood Alabdulaa, Louise Zenker, 2024), la història d’Amuna, la dona d’un combatent de l’ISIS.

El Jurat Jove, per la seua part, ha triat com a millor curtmetratge *Campolivar* (Alicia Moncholí, 2024) per “la sensibilitat amb la qual transmet les emocions dels personatges i com conta una història tan personal i delicada”. El jurat afig que la pel·lícula de Moncholí “aconseguix acostar els espectadors al cine experimental d’una manera molt amigable i atractiva”.

Així mateix, el Jurat Jove ha fet dos mencions d’honor per a *Puriykachay* (Rocío Quillahuaman, 2024) per “la frescor i l’humor amb el qual conta les vivències de la seua directora”, i per a *Sorry, Cinema* (Ahmad Hassouna, 2024), “ja que tracta de primera mà el conflicte que ocorre actualment a Gaza des d’una visió tràgica, nostàlgica i poètica”.

**Premi Lluna de València a la millor sèrie**

El jurat de la Secció Oficial de Sèries ha atorgat el Premi Lluna de València a la millor sèrie a *Oxygen Masks Will (Not) Drop Automatically* (2024) de Marcelo Gomes i Carol Minên. Els protagonistes d’esta història, després de dècades de dictadura, descobrixen la llibertat d’un Brasil assotat per l’epidèmia de VIH, també ha rebut reconeixement com a millor guió i millor música. Tant el jurat professional com el jurat jove han coincidit, perquè han atorgat el reconeixement a millor sèrie a *Oxygen Masks Will (Not) Drop Automatically.*

Les mencions interpretatives han recaigut en Parsa Pirouzfar i Hoda Zeinolabedin, coprotagonistes de la sèrie *At the End of the Night* (Ida Panahandeh, 2024), mentres que la menció a millor càsting ha sigut per al repartiment juvenil de *N00b* (Victoria Boult, Josh Frizzell, 2024).

La millor direcció se l’han enduta Chandler Levack i Wendy Litner per la canadenca *My Dead Mom* (2024), mentres que el millor disseny de producció és per a Marion Schramm pel seu treball en *Winter Palace* (Pierre Monnard, Christine Wiederkehr, 2024). Esta sèrie suïssa també ha obtingut la menció de millor fotografia per a Filip Zumbrunn i Gaetan Varone.

El premi per a l’eficiència en la producció ha sigut per a *Familia de diván* (Alejandro Ciancio, 2024), i la menció a millor muntatge per a Ana Alonso pel seu treball en *Perdiendo el juicio* (María Togores, Pablo Guerrero, Jaime Olías, 2024).

**Òrbites i cartell**

El jurat d’Òrbites ha entregat el Premi Òrbites a millor llargmetratge a *Grup natural* (Nina Solà, 2025), mentres que el Jurat Jove ha seleccionat *Corre o vento* (Guillermo Carrera, Paula Fuentes, 2024) “per la seua originalitat a l’hora d’abordar un tema d’actualitat com és el despoblament rural”, a més de valorar l’ús d’un “llenguatge cinematogràfic carregat de poesia”.

El Premi al millor cartell de totes les pel·lícules programades en la 40 edició del festival s’ha concedit al documental *Te separas mucho* (Paula Veleiro López, 2024), de Roberto Espartero i Juan Martín, del col·lectiu Tiquismiquis.

**Trobada Audiovisual de Jóvens**

El jurat professional de la Trobada Audiovisual de Jóvens compost per Begoña Soler, Emilio Martí, Gabi Ochoa i Luis García Marín, ha atorgat els reconeixements pel treball del talent jove. El primer premi de la categoria infantil ha sigut per a *Guapa* del Taller de Cine del CEIP Garbí (l’Eliana), en la de la categoria juvenil per a *La silla* de l’IES Ramón y Cajal (Lorca), i en la categoria *amateur* per a *El otro lugar* de Roberta Chávez.

El jurat ha concedit dos premis especials per a *Donde llora la piel* de María Mascarell Espinosa i per a Consuelo Trujillo per les seues interpretacions en *KillJote* i *Huesos*. També s’han concedit el Premi Especial La aventura del saber a *¿Dónde estás?* de María Moreno Novoa i el premi À Punt Media al millor curtmetratge valencià per a *Guapa* del Taller de Cine del CEIP Garbí.

**Curt Creixent i Feroz**

Curt Creixent, l’espai de convergència sobre el curtmetratge celebrat en el marc de Cinema Jove, ha atorgat tres premis: el millor projecte de curtmetratge per a *Tina* d’Eliana Fernández, millor projecte de curtmetratge MOVISTAR + per a *Juanita* de Celia de Molina i millor curtmetratge en postproducció per a *Super Cerdos* de Josep Cabo González.

Per la seua part, el Premi Feroz Cinema Jove, que atorga l’Associació d’Informadors Cinematogràfics d’Espanya, ha sigut per a *Videoclub 2001*, de Guillermo Polo.

Fecha: 28/06/2025